
Erdő

Kutatási témám a festészet területe, pályamunkám címe: Erdő. Munkám során a nonfiguratív és figuratív ábrázolásmód határán szerettem volna maradni. Az alapgondolat, miszerint az erdő bizonyos olvasatokban a tudatalatti szimbóluma, régóta foglalkoztat. Érdekesnek találom ezt, főleg a mostani, természettől elidegenedett társadalmunkban. Véleményem szerint ember és természet kapcsolata egyre inkább valami üzenet hordozója, nem pedig magától értetődő. Ezért tartom ezt a szimbólumot kiváló eszköznek az ösztönösség és tudatosság kapcsolatának kifejtésére.
Festményem egy nagyméretű, vászonra készült olajkép. Azzal, hogy a vásznat nem hagyományos módon feszítettem fel, hanem kisebb-nagyobb csíkokban, egyrészt tudatosan próbáltam valamilyen térélményt kelteni, másrészt a szaggatott vászoncsíkok durvaságával szerettem volna drámaibbá tenni az összhatást. Törekedtem továbbá az elveszettség érzésének megjelenítésére, mely azt gondolom a mai társadalom egyik legalapvetőbb közös problémája.

méret: 120X170 cm
technika: olaj, vászon
2012



